S-295/2019

Mál þetta, sem dómtekið var 30. aprl sl., er höfðað með ákæru útgefinni af lögreglustjóranum á höfuðborgarsvæðinu 26. mars 2019 á hendur X, fyrir eftirtalin hegningarlagabrot, framin sunnudaginn 24. desember 2017:

1. Fyrir ofbeldi í nánu sambandi, með því að hafa veist að þáverandi sambýliskonu sinni A, á heimili þeirra að ... í Reykjavík, ýtt henni upp að vegg, kýlt hana með krepptum hnefa í andlit og herðar, rifið í hár hennar og sparkað í hægra læri hennar, allt með þeim afleiðingum að hún hlaut eymsli, mar og 1 sentímetra skurð yfir hægra gagnauga, mar neðan við hægra auga, bólgu og mar yfir kinnbeini hægra megin, tannbrot í hægri framtönn í efri gómi og hægri framtönn í neðri gómi, roða á vinstri vanga og eymsli, þreifieymsli fyrir neðan vinstra herðablað og þreifieymsli utanvert á hægra læri.

2. Fyrir ofbeldi í nánu sambandi, með því að hafa veist að dóttur A, þáverandi sambýliskonu sinnar, B, á sameiginlegu heimili þeirra að ... í Reykjavík, kýlt hana ítrekað með krepptum hnefa í andlitið og sparkað í andlit hennar, allt með þeim afleiðingum að hún hlaut eymsli, mar og bólgu yfir kinnbeini og gagnaugasvæði vinstra megin.

Eru þessi brot talin varða við 1. mgr. 218. b. gr. almennra hegningarlaga nr. 19/1940.

Er þess krafist að ákærði verði dæmdur til refsingar og til greiðslu alls sakarkostnaðar.

Ákærði játar sök. Af hálfu verjanda er krafist vægustu refsingar og að háttsemi ákærða verði færð undir 217. gr. laga nr. 19/1940.

Ákærði hefur viðurkennt þá háttsemi sem tilgreind er í ákæru. Hann telur háttsemina hins vegar eiga undir 217. gr. laga nr. 19/1940. Er hér um lagaatriði að ræða, sem unnt er að leggja dóm á í játningarmáli skv. 164. gr. laga nr. 19/1940.

Ákærði hefur viðurkennt að hafa veist að þáverandi sambýliskonu sinni, á heimili þeirra í Reykjavík, ýtt henni upp að vegg, kýlt hana með krepptum hnefa í andlit og herðar, rifið í hár hennar og sparkað í hægra læri hennar, allt með þeim afleiðingum að hún hlaut eymsli, mar og 1 sentímetra skurð yfir hægra gagnauga, mar neðan við hægra auga, bólgu og mar yfir kinnbeini hægra megin, tannbrot í hægri framtönn í efri gómi og hægri framtönn í neðri gómi, roða á vinstri vanga og eymsli, þreifieymsli fyrir neðan vinstra herðablað og þreifieymsli utanvert á hægra læri. Þá hefur ákærði viðurkennt að hafa sama sinn veist að dóttur þáverandi sambýliskonu sinnar, á sameiginlegu heimili þeirra í Reykjavík, kýlt hana ítrekað með krepptum hnefa í andlitið og sparkað í andlit hennar, allt með þeim afleiðingum að hún hlaut eymsli, mar og bólgu yfir kinnbeini og gagnaugasvæði vinstra megin.

Samkvæmt 1. mgr. 218. gr. b. laga nr. 19/1940 skal hver sem endurtekið eða á alvarlegan hátt ógnar lífi, heilsu eða velferð núverandi eða fyrrverandi maka síns eða sambúðaraðila, niðja síns eða niðja núverandi eða fyrrverandi maka síns eða sambúðaraðila, áa síns, eða annarra sem búa með honum á heimili eða eru í hans umsjá, með ofbeldi, hótunum, frelsissviptingu, nauðung eða á annan hátt, sæta fangelsi allt að 6 árum.

Ákærði hefur m.a. viðurkennt að hafa kýlt þáverandi sambýliskonu sína í andlitið þannig að sambýliskonan hlaut af eymsli og mar og 1 cm skurð yfir hægra gagnauga, og mar og bólgur víðsvegar um andlit og tannbrot á hægri framtönn í efri góm og hægri framtönn í neðri góm. Með því hefur hann gerst sekur um að hafa á alvarlegan hátt og með ofbeldi ógnað heilsu þáverandi sambýliskonu sinnar. Fellur sú háttsemi hans undir 1. mgr. 218. gr. b. laga nr. 19/1940. Þá hefur ákærði jafnframt viðurkennt að hafa veist að dóttur þáverandi sambýliskonu sinnar, kýlt hana ítrekað með krepptum hnefa í andlit og sparkað í andlit hennar. Hlaut hún af eymsli, mar og bólgu yfir kinnbeini og gagnaugasvæði vinstra meign. Með því hefur hann einnig gerst sekur um að hafa á alvarlegan hátt og með ofbeldi ógnað heilsu dóttur þáverandi sambýliskonu sinnar. Fellur sú háttsemi hans einnig undir 1. mgr. 218. gr. b. laga nr. 19/1940. Með hliðsjón af þessu verður ákærði sakfelldur samkvæmt ákæru og er háttsemi hans rétt heimfærð til refsiákvæða í ákæru.

Ákærði er fæddur í janúar 1972. Sakaferill hans hefur ekki áhrif á ákvörðun refsingar. Með hliðsjón af þeim brotum sem hann hefur verið sakfelldur fyrir er refsing ákærða hæfilega ákveðin fangelsi í 6 mánuði, sem í ljósi sakaferils hans þykir unnt að skilorðsbinda með þeim hætti er í dómsorði greinir.

Ákærði greiði sakarkostnað, þ.m.t. málsvarnarlaun skipaðs verjanda síns, sem nánar greinir í dómsorði. Við ákvörðun málsvarnarlauna hefur verið tekið tillit til virðisaukaskatts.

Af hálfu ákæruvaldsins flutti málið S-kvk-nf H. B-x-x saksóknarfulltrúi.

S-kk-nf S-kk-nf héraðsdómari kveður upp þennan dóm.

D ó m s o r ð :

Ákærði, X, sæti fangelsi í 6 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 349.960 krónur í sakarkostnað, þ.m.t. málsvarnarlaun skipaðs verjanda síns, Ó-kk-ef A. B-kk-ef lögmanns, 203.980 krónur.

S-kk-nf S-kk-nf